**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ**

**“Μ.ΠΑΠΑΜΑΥΡΟΣ”**

[email](http://WWW.sepeilioupolis.gr/)[sepeilioupolis@yahoo.gr](mailto:info@sepeilioupolis.gr)[www.sepeilioupolis.gr](http://WWW.sepeilioupolis.gr/)

Ακομινάτου 6   και  Παπαφλέσσα ,  16346 Ηλιούπολη

**11-5-2020**

**Aρ.Πρ:150**

**ΠΡΟΣ: ΜΕΛΗ ΜΑΣ**

**Γενικός ξεσηκωμός: να μην περάσει το αντιδραστικό πολυνομοσχέδιο που υπονομεύει μορφωτικά και εργασιακά δικαιώματα! Να μην περάσει η λογική του BIG BROTHR στην εκπ/κή διαδικασία!**

**Συμμετέχουμε μαζικά στο Συλλαλητήριο ΣΥΛΛΟΓΩΝ Εκπ/κών Π.Ε. και ΕΛΜΕ, την Τετάρτη 13 Μαΐου στις 13:00, στα ΠΡΟΠΥΛΑΙΑ και στην πορεία στη Βουλή!**

Συναδέλφισσες, συνάδελφοι,

**εν μέσω πανδημίας και υποχρεωτικού εγκλεισμού, με συστάσεις για «ατομική ευθύνη» και αυτοσυγκράτηση, η Κυβέρνηση** (έχοντας πάρει καλά μαθήματα από ανάλογες προηγούμενες κυβερνήσεις), **αποδεικνύεται ασυγκράτητη!!!** Προχωρά στη θεσμοθέτηση μέτρων για την παιδεία, που έχουν **στο στόχαστρο τη δομή, το περιεχόμενο και τη λειτουργία του σχολείου,** μέτρα που εναρμονίζονται με τις εδώ και χρόνια κατευθυντήριες επεξεργασίες της Ε.Ε, του ΟΟΣΑ και του ΣΕΒ.

**ΟΛΑ τα άρθρα του αντιεκπαιδευτικού πολυνομοσχεδίου, που τέθηκε σε διαβούλευση** (αύξηση του μέγιστου και ελάχιστου αριθμού μαθητών ανά τμήμα, εργαστήρια δεξιοτήτων, εξεταστικός μαραθώνιος, εσωτερικός κανονισμός λειτουργίας σχολείου, αποκλεισμός και τιμωρία των συμβασιούχων εκπαιδευτικών, ηλικιακό όριο εγγραφής σε ΕΠΑΛ, εσωτερική και εξωτερική αξιολόγηση), **καταδεικνύουν κατάφωρα τη στρατηγική της Κυβέρνησης. Προωθεί κλείσιμο σχολείων και τμημάτων, απολύσεις αναπληρωτών, χτύπημα των μορφωτικών δικαιωμάτων των παιδιών, στενό πλέγμα ελέγχου του σχολείου και του εκπαιδευτικού με την αξιολόγηση, λειτουργία των σχολικών μονάδων με ιδιωτικο–οικονομικά κριτήρια, όπως οι επιχειρήσεις, των οποίων το όποιο «παραγόμενο προϊόν» θα μετριέται με τη μεζούρα της ανταγωνιστικότητας, για να συνεχίζουν να υπάρχουν**. Να αποσυρθεί!

**Επιπλέον, η τροπολογία που ψηφίστηκε** και προβλέπει την on-line μετάδοση της διδασκαλίας από την τάξη, **δεν πατάει σε κανένα παιδαγωγικό κριτήριο, παραβιάζει τα προσωπικά δεδομένα μαθητών και εκπαιδευτικών, μετατρέπει τη διδασκαλία σε ριάλιτι!** Να καταργηθεί τώρα! **Το μέτρο αυτό δεν έχει καμία σχέση με την εξ αποστάσεως εκπαίδευση (ασύγχρονη και σύγχρονη),** που ξεκαθαρίζουμε ότι εφαρμόζεται μόνο τώρα που τα σχολεία είναι κλειστά λόγω της πανδημίας.

Νομοσχέδιο και Τροπολογία είναι δείγματα της ασύδοτης πολιτικής της Κυβέρνησης και του Υπουργείου. Καμία ολιγωρία, από τη μεριά των εκπαιδευτικών και γονιών, καμία ανοχή, πάμε κόντρα στην παραίτηση και στη της παραίτησης, στη λογική του *«…ό,τι κι αν κάνουμε, έτσι κι αλλιώς θα ψηφιστούν τα πάντα»*. Στο χέρι μας είναι να πετάξουμε στον κάλαθο των αχρήστων το κατάπτυστο νομοσχέδιο και να ακυρώσουμε την τροπολογία που μετατρέπει το μάθημα σε ριάλιτι! Το έχουμε κάνει κι άλλες φορές (4 φορές η αξιολόγηση έμεινε στα χαρτιά!) μπορούμε να το κάνουμε και τώρα με τη μαζική μας συμμετοχή στον αγώνα!

**Ταυτόχρονα απαιτούμε να παρθούν,** με ευθύνη και έκτακτη χρηματοδότηση από το κράτος, **όλα τα απαραίτητα μέτρα, ώστε να εξασφαλιστεί η υγεία εκπαιδευτικών και μαθητών, όταν ανοίξουν τα σχολεία** (συνεχής καθαριότητα με μόνιμες καθαρίστριες, απολυμαντικά-προστατευτικά μέσα για όλους…).

**Όλοι οι εκπαιδευτικοί, μόνιμοι και συμβασιούχοι-αναπληρωτές, όλων των ειδικοτήτων, συσπειρωμένοι στον Σύλλογό μας δυναμώνουμε τη φωνή μας και τις κινητοποιήσεις μας!**

**Όλοι/Όλες στο Συλλαλητήριο ΣΥΛΛΟΓΩΝ και ΕΛΜΕ, Τετάρτη 13 Μαΐου 13:00, στα Προπύλαια και στην Πορεία προς τη Βουλή *(με όλα τα απαραίτητα μέτρα προστασίας)***

**Το Διοικητικό Συμβούλιο**

****

**Η ΠΡΟΕΔΡΟΣ Η Γ. ΓΡΑΜΜΑΤΕΑΣ**

**Χήρα Αγαθή Παρίντα Ηλέκτρα**